**Szám:** 1-11/2020. 8. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. október 29-i rendes, nyilvános ülésére**

**Tárgy:** Döntés rozsdaövezeti akcióterületek kijelöléséről

**Tisztelt Képviselő-testület!**

Fürjes Balázs, a Miniszterelnökség Budapest és a fővárosi agglomeráció fejlesztéséért felelős államtitkára 2020. szeptember 9-én kelt levelében tájékoztatta Önkormányzatunkat, hogy a Parlament elfogadta és a Magyar Közlönyben kihirdetésre került a rozsdaövezeti akcióterületek létrehozásához szükséges intézkedésekről szóló 2020. évi LXXVII. törvény (a továbbiakban: Törvény).

A Törvény hatálybalépésével az épített környezet alakításáról és védelméről szóló 1997. évi LXXVIII. törvény 4. § (5) bekezdése felhatalmazza a Kormányt, hogy a települési (Budapesten a kerületi) önkormányzatok véleményének kikérését követően, rendeletben jelölje ki a rozsdaövezeti akcióterületeket (a továbbiakban: Akcióterületek).

A Törvény – az általános forgalmi adóról szóló 2007. évi CXXVII. törvény módosításával – lehetővé teszi, hogy az Akcióterületeken belül – az általános 27% ÁFA-kulcs helyett – kedvezményes 5%-os ÁFA kulccsal történhessen meg többlakásos lakóingatlanban a 150 m2-t meg nem haladó alapterületű lakások értékesítése.

A Törvény értelmében rozsdaövezeti akcióterület a következő: a Törvény felhatalmazása alapján kiadott kormányrendeletben kijelölt, közlekedési, közmű- és intézményi infrastruktúrával ellátott vagy fenntartható módon ellátható, lakó- és más rendeltetés kialakítására alkalmas, jellemzően barnamezős területeket is magában foglaló terület, függetlenül attól, hogy a barnamezős területek 8. § (7) bekezdése szerinti lehatárolása megtörtént-e.

Az intézkedés célja, hogy

- Budapesten és a vidéki városokban elérhető árú, jó minőségű új otthonok és lakások épüljenek a városi lakosság számára,

- az évtizedek óta elhanyagolt, pusztuló, ugyanakkor a városokon belül nagyon jó elhelyezkedésű rozsdaövezeti területek megújuljanak, bekapcsolódjanak a városi életbe, és ezzel a városok számára ma terhet és problémát jelentő rozsdaövezetekre mindannyian lehetőségként tekintsünk, valamint

- a gazdaság újraindítása céljából segítse, ösztönözze a beruházások megvalósítását, ezzel támogatva az építőipar megerősödését és hozzájárulva új munkahelyek teremtéséhez.

A fent említett levél egyben polgármesteri felkérés is arra vonatkozólag, hogy adja meg azokat a település közigazgatási határain belül található, a Törvényben rögzített kritériumoknak megfelelő területeket, amelyek tekintetében lehetségesnek tartja a rozsdaövezeti akcióterületi besorolást.

A Hivatal munkatársai egyeztetést kezdeményeztek a Városi Főépítésszel, akinek a javaslatát is figyelembe véve az alábbi területeket jelölték meg lehetséges Akcióterületi helyként:

* Volt sajtüzem területe (691 hrsz.-ú ingatlan)
* Volt gimnázium és ipari iskola területe (742 hrsz.-ú ingatlan)

A Törvény definiálja az egyes övezeti besorolásokat, melyek a következők:

**Azonnali rozsdaövezeti akcióterület:** olyan rozsdaövezeti akcióterület, amelyen a megvalósítani kívánt építési beruházások megindításához szükséges előkészítő munkák elvégzése nem szükséges, illetve azok folyamatban vannak vagy rövid időn belül elvégezhetőek, és amely tekintetében engedélyezett vagy előkészítés alatt álló építési beruházás megvalósítását tervezik a tulajdonosok, építtetők, és a kapcsolódó kedvezmények bevezetése gyors építkezéskezdést eredményezhet.

**Közép- és hosszú távú rozsdaövezeti akcióterület:** olyan rozsdaövezeti akcióterület, amely tekintetében összetett előkészítő munkák, adott esetben környezeti kármentesítés, bontás, közműrendezés és infrastruktúra-fejlesztés, tulajdonrendezés, telekalakítás és településrendezési feladatok elvégzése szükséges, és amely fejlesztési célú területként való rendelkezésre állása kormányzati koordinációt, jelentős anyagi ráfordítást és többéves előkészítő időszakot igényel.

Fentiek alapján a fent felsorolt területeket közép- és hosszú távú rozsdaövezeti akcióterületi besorolással javaslom megjelölni.

A Gazdasági és Városfejlesztési Bizottság az előterjesztést a 2020. október 21-i ülésén megtárgyalta, az 50/2020. (X. 21.) számú határozatával elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a rozsdaövezeti akcióterületek létrehozásához szükséges intézkedésekről szóló 2020. évi LXXVII. törvény alapján születendő Kormányrendelet előkészítéséhez Zalaszentgrót Városban az alábbi területeket javasolja lehetséges rozsdaövezeti akcióterületként megjelölni:

* Volt sajtüzem területe (691 hrsz.-ú ingatlan), közép- és hosszú távú rozsdaövezeti akcióterületi besorolással
* Volt gimnázium és ipari iskola területe (742 hrsz.-ú ingatlan), közép- és hosszú távú rozsdaövezeti akcióterületi besorolással

A Képviselő-testület felhatalmazza a polgármestert az adatszolgáltatással kapcsolatos további intézkedések megtételére.

**Határidő:** 2020. november 30.

**Felelős:** Baracskai József polgármester

**Zalaszentgrót**, 2020. október 12.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző