Szám: 1-11/2020. 11. sz. napirendi pont

Előterjesztés

Zalaszentgrót Város Önkormányzata Képviselő-testületének

2020. október 29-i rendes, nyilvános ülésére

Tárgy: Döntés a Zalaszentgróti Városi Futball Club TAO pályázata önrészének biztosításáról

Tisztelt Képviselő-testület!

A Zalaszentgróti Városi Futball Club 2020.02.27-én TAO pályázatot nyújtott be a Magyar Labdarúgó Szövetséghez. A pályázat az egyesület használatában lévő Sporttelep parkolójának térköves borítását tervezi megvalósítani 900 m2 nagyságban. A Zalaszentgróti Városi Futball Club parkolója jelenleg apró fehér kaviccsal és földdel fedett, ami esős időben sártengerré változik, így ezekben az esetekben gépjárművekkel parkolni lehetetlen. A megvalósításban viacolor burkolat készítése gépjármű forgalomra 8 cm vastag térkő burkolattal kialakítva az OTÉK parkoló kialakítása szerint. A térkő alá megfelelő vastagságú teherviselő alapot kell készíteni. A 900 négyzetméteres területen 30 cm mélyen földet kell kitermelni, majd a kitermelés után 0 - 20 mm közötti ,,M20"-s fehér murva kerül terítésre. A murvaréteg fölé 4 - 8 mm ágyazó kavics kerül. Az ágyazó kavics fölé 0,8 mm ágyazó homok és fölé pedig a 8 cm vastag térkő burkolat kerül. A 900 négyzetméteres terület kerti szegéllyel, betonágy megtámasztással valósul meg. A már kész, lefektetett térkövet besöprő homokkal és lap vibrátorral bedolgozva kerül kialakításra. Az így kialakított területen megközelítőleg 45 gépkocsinak lehet megfelelő parkolási lehetőséget kialakítani. A területen a fásítás megoldott, mely biztosítja a gépjárművek megfelelő árnyékolását.

A Magyar Labdarúgó Szövetség 2020.10.12. be/SFP-42784/2020/MLSZ számú határozatában a sportfejlesztési program jóváhagyására irányuló kérelmét támogatta.

Zalaszentgróti Városi Futball Club a Magyar Labdarúgó Szövetség által kiírt TAO pályázatán a fent leírt tevékenység megvalósítására 7.023.390.- Ft támogatást nyert el. A határozat értelmében ennek a beruházásnak az önrésze 3.010.024.- Ft.

A Zalaszentgróti Városi Futball Club azzal a kéréssel fordult a Képviselő testülethez, hogy az Önkormányzat biztosítsa részükre a pályázathoz szükséges 30%-os önrészt, ami 3.010.024.- Ft.

Összességében elmondható, hogy a tervezett felújítással egy régóta fennálló probléma kerül felszámolásra a sportpályán, amelynek támogatása nem vitatható.

A Gazdasági és Városfejlesztési Bizottság az előterjesztést a 2020. október 21-i ülésén megtárgyalta, az 52/2020. (X. 21.) számú határozatával elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

Határozati javaslat:

Zalaszentgrót Város Önkormányzata Képviselő-testülete a tulajdonát képező Sporttelep parkolójának 900 m2 nagyságban történő térköves borításának megvalósításához a Zalaszentgróti Városi Futball Club TAO pályázatának 30%-os, azaz 3.010.024.- Ft önrészét az önkormányzat 2020. évi költségvetéséből biztosítja oly módon, hogy 2.600.000,-Ft-ot az államháztartáson kívüli átvett pénzeszközből (Coca-Cola HBC Magyarország Kft. támogatás), míg a fennmaradó 410.024,-Ft-ot a 2020. évi költségvetés általános fejlesztési tartalékából fedezi.

Zalaszentgrót Város Önkormányzata Képviselő-testülete felhatalmazza Baracskai József polgármestert a támogatás biztosításához szükséges intézkedések megtételére.

Határidő: 2020. december 31.

Felelős: Baracskai József polgármester

Zalaszentgrót, 2020. október 15.

Baracskai József

polgármester

A határozati javaslat a törvényességi előírásnak megfelel.

Dr. Simon Beáta

jegyző