**Szám:** 1-11/2020. 9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. október 29-i rendes, nyilvános ülésére**

**Tárgy:** Döntés a Zala Megyei Kereskedelmi és Iparkamarával kötendő együttműködési megállapodásról

**Tisztelt Képviselő-testület!**

Kovács Dezső, a Zala Megyei Kereskedelmi és Iparkamara elnöke elektronikus levél formájában fordult Önkormányzatunkhoz. Levelében az alábbiakról adott tájékoztatást:

A Zala Megyei Kereskedelmi és Iparkamara (ZMKIK) mindent megtesz annak érdekében, hogy segítse a megye vállalkozásait. A koronavírus helyzet új kihívások elé állította a vállalkozásokat, szinte rákényszerítve őket a digitalizáció útjára. A ZMKIK kidolgozott egy projektet, mely a mikrovállalkozások támogatását szolgálja. A projekt célja, hogy 50 Zala megyei mikrovállalkozás színvonalas, korszerű, önálló weboldalhoz jusson. A projekt kiegészül a ZMKIK által szervezett „Vállalkozz Digitálisan” országos program által biztosított díjmentes vállalkozás-minősítő, tanúsító rendszerrel (Digitálisan Felkészült Vállalkozás), és az ehhez kapcsolódó kedvezményes hitelek és pályázatok lehetőségének biztosításával, valamint az IKT-tanácsadók (infokommunikációs-technikai mentorok) által biztosított szakmai tanácsadói tevékenységekkel is.

Meghirdetett pályázat keretében került kiválasztásra a ZALABIT Számítógépes és Szolgáltató Betéti Társaság (Zalaegerszeg), mint informatikai szolgáltató. Ezen cég feladata lesz az 50 megyei vállalkozás számára a pályázati felhívásban előírt feltételeknek megfelelő honlapok létrehozása.

A megyei mikrovállalkozások részére október elsejével került kiírásra a pályázati felhívás, melyet az 1. számú melléklet tartalmaz. Egy 100%-os intenzitással támogatott, digitális térben való megjelenési lehetőség nagy segítség a vállalkozások számára az üzleti életben való helytálláshoz és fejlődéshez.

Elnök Úr levelében a ZMKIK és Önkormányzatunk közötti együttműködést ajánlott fel, mely alapján zalaszentgróti vállalkozások is csatlakozhatnak az informatikai és online jelenlétük fejlesztését szolgáló pályázathoz. Az együttműködés révén közösen tudnánk támogatni a sikeres jövő érdekében a kulcsfontosságú, helyi gazdasági célokat!

Az együttműködés értelmében a város által finanszírozott vállalkozói létszámhoz hasonló nagyságú felajánlást tesz a ZMKIK is. Az együttműködés a 2. számú melléklet szerinti együttműködési megállapodás tervezet mindkét fél általi aláírásával jön létre.

Zalaszentgrót Város Önkormányzata kiemelt fontosságú ügyként tekint a helyi gazdasági szereplők, azon belül a mikrovállalkozások fejlődésére, mely egyik alappillére a helyi gazdasági célok megvalósulásának. Ennek megfelelően támogatom az együttműködés létrejöttét, és lehetőségeinkhez mérten javaslom támogatni a pályázati felhívásban szereplő feltételeknek megfelelő, zalaszentgróti vállalkozásokat. Javaslom, hogy városunk kettő vállalkozás támogatását biztosítsa egyenként nettó 50.000,- Ft-os összeggel, ezáltal négy zalaszentgróti mikrovállalkozásnak adva lehetőséget a pályázat nyújtotta előnyök igénybe vételére.

A Pénzügyi és Ügyrendi Bizottság az előterjesztést a 2020. október 29-i ülésén tárgyalja, a Bizottság döntése a testületi ülésen szóban kerül ismertetésre.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zala Megyei Kereskedelmi és Iparkamara által koordinált, 50 Zala megyei mikrovállalkozás színvonalas, korszerű, önálló weboldalhoz jutását szolgáló pályázathoz a Zala Megyei Kereskedelmi és Iparkamarával való együttműködés formájában csatlakozik, ezáltal lehetőséget nyújtva négy helyi vállalkozás projektben való részvételéhez. A Képviselő-testület az együttműködés alapján nettó 100.000,- Ft támogatást biztosít.

A Képviselő-testület a támogatás nettó 100.000,- Ft, azaz bruttó 127.000,- Ft-os összegének fedezetét az Önkormányzat 2020. évi költségvetésének általános működési tartaléka terhére biztosítja.

A Képviselő-testület felhatalmazza a polgármestert az együttműködési megállapodás aláírására és az azzal kapcsolatos további intézkedések megtételére.

**Határidő:** 2020. október 31.

**Felelős:** Baracskai József polgármester

**Zalaszentgrót**, 2020. október 15.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző