Szám: 1-11/2020. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. október 29-i rendes, nyilvános ülésére**

**Tárgy:** Döntés városi beruházásokról és felújításokról

**Tisztelt Képviselő-testület!**

Zalaszentgrót Város Önkormányzata Képviselő-testülete 2020. június 26-i rendes, nyilvános ülésén döntött az önkormányzat 2020. évi költségvetéséről szóló 3/2020. (II. 14.) számú rendeletének (továbbiakban költségvetési rendelet) módosításáról. A módosítás tartalmazza többek között a 2020. évi városi beruházások, dologi (karbantartási), valamint a városrészi keretek működési és fejlesztési kereteinek zárolását.

Zalaszentgrót Város Önkormányzatának zárolt és felhasználható beruházási kiadásait a költségvetési rendelet 4. számú melléklete tartalmazza. A városrészek zárolt és a felhasználható működési és fejlesztési kereteit a költségvetési rendelet 11. számú melléklete tartalmazza. valamint ezen módosítás rendelkezik továbbá arról, hogy a kiadási előirányzatok zárolásának feloldására az önkormányzat költségvetési helyzetének függvényében kerülhet sor a polgármester engedélyével, amelyről a képviselő-testület részére testületi ülésen számol be.

Az államháztartásról szóló törvény végrehajtásáról szóló 368/2011. (XII. 31.) Kormányrendelet 24. §. (1). b. ba. pontja alapján a helyi önkormányzat költségvetési bevételi előirányzatai és költségvetési kiadási előirányzatai között kell megtervezni a helyi önkormányzat költségvetési kiadásait, így különösen a helyi önkormányzat nevében végzett beruházások, felújítások kiadásait beruházásonként, felújításonként.

A város iparűzési adóbevételei a várakozásoknak megfelelően alakulnak, és így lehetőség nyílt a költségvetési rendeletben zárolt összegek közül néhány tétel felszabadítására. A felszabadítás azon összegeket érinti, amelyek a város fejlődése szempontjából kiemelt fontosságúak.

A Városi Sportcsarnok több városi rendezvénynek biztosít helyszínt. Többek között sportrendezvények (kézilabda- futball meccsek) iskolai tanévnyitó és tanévzárók, farsangi rendezvények, karácsonyi rendezvények. A rendezvények hangosítását szolgáló jelenlegi rendszer elöregedett, időszerűvé vált a korszerűsítése, cseréje.

Zalaszentgrót Város Önkormányzata a 2020. évi költségvetési rendelete a beruházási kiadások között szerepelteti az új hangosító rendszer finanszírozását. A költségvetési rendelet júniusi módosításában a hangosításra fordítandó összeg zárolásra került. Az Önkormányzat bevételeinek jelenlegi állása alapján lehetőség van a fenti beruházás megvalósítására, melynek összege a beérkezett árajánlat alapján: nettó 758.400,- Ft. A beruházás finanszírozására a költségvetési rendeletben rendelkezésre álló zárolt összegből bruttó 964.000,- Ft-ot indokolt felszabadítani.

Zalaszentgrót Város Önkormányzata területén az Aranyod városrészt Csáford városrésszel összekötő több zártkerti gazdasági és lakóingatlan megközelítését szolgáló Szélmente sor, azaz a Zalaszentgrót külterület 010232 és a Zalaszentgrót külterület 010234/16 hrsz.-ú kivett közút állapotára több lakossági panasz érkezett Hivatalunkhoz. Az út állapota nagyon rossz volt, a rajta való közlekedés szinte lehetetlen. Az utat használó zalaszentgróti lakosok összefogásával az út karbantartása megtörtént meleg aszfaltos kátyúzással, amely az Önkormányzat számára a bruttó 2.540.000,- Ft kiadást jelent. Ez a kiadás a jelenlegi költségvetési rendelet zárolt karbantartási keretéből a közutak, hidak karbantartására előirányzott bruttó 2.131.000,- Ft összeg felszabadításával és a szakértői, műszaki ellenőri költségek zárolt részének bruttó 409.000,- Ft összeg felszabadításával és átcsoportosításával finanszírozható.

A tanácsadó testületi tagokkal egyeztetésre kerültek a 2020. évben a városrészekben elvégzendő beruházások és felújítási feladatok. Néhány beruházáshoz és felújításhoz már árajánlattal rendelkezünk, a többi ajánlatkérés folyamatban van.

Az alábbiakban részletezésre kerülnek a városrészekben elvégzendő feladatok.

* **Aranyod városrész**

1. Deák Ferenc utcában csapadékvíz elvezetését szolgáló 8 db folyóka megépítése. A beruházás összege a beérkezett árajánlat alapján: bruttó 255.080,- Ft.
2. Víztározó utcában két villanyoszlop közötti vízelvezető árok kialakítása 25 m hosszan. A beruházás bruttó összege a beérkezett árajánlat alapján: 546.101,- Ft.

A beruházások összértéke bruttó: 801.181,- Ft, melyre a városrész felhasználható felújítási céltartaléka (785.000,- Ft.) biztosít részben fedezetet. A teljes finanszírozáshoz a zárolt felújítási céltartalékából indokolt felszabadítani 17.000,- Ft-ot.

* **Csáford városrész**

1. Petőszegi utcában Csáfordi patak árkolás. A karbantartási munka bruttó összege a beérkezett árajánlat alapján:1.079.500,- Ft.

A feladat finanszírozására a zárolt működési keretből a 1.079.500,- Ft összeget indokolt felszabadítani.

* **Zalakoppány városrész**

1. Kultúrház kisterem beázott álmennyezet cseréje
2. 2 db üdvözlő tábla készítése
3. Közüzemi számlák fizetése

A munkálatok, feladat finanszírozására a zárolt működési keretet 704.000,- összeget indokolt felszabadítani.

A Gazdasági és Városfejlesztési Bizottság az előterjesztést a 2020. október 21-i ülésén megtárgyalta, a 48/2020. (X. 21.) számú határozatával elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy 3/2020. (II.14.) számú költségvetési rendeletben meghatározott összegeket az alábbi célokra, és a lentiekben részletezett módon használja fel:

* Zalaszentgrót Városi Sportcsarnok részére a zárolt beruházási keretből bruttó 1.000.000,- Ft összeget a hangosítási rendszer kiépítésére
* 2.540.000,- Ft. összeget a Zalaszentgrót, Szélmente sor aszfaltburkolat karbantartására, a karbantartási kiadások közül a közutak, hidak karbantartására zárolt bruttó 2.131.000,- Ft összeg felhasználásával és a szakértői, műszaki ellenőri költségek zárolt részéből 409.000,- összeg átcsoportosításával
* Aranyod városrész részére a felújítási céltartalékból 801.181,- Ft. összeget a Deák Ferenc utcában kialakításra kerülő folyókák megépítésére és a Víztározó utcában a 25 m betonozott árok kialakítására, a felhasználható felújítási céltartalék 785.000,- Ft összeg és a zárolt felújítási céltartalékából 17.000,- Ft. összeg felhasználásával
* Csáford városrész részére a zárolt működési keretből 1.079.500,- Ft. összeget Csáfordi patak árkolási munkálataira
* Zalakoppány városrész részére a zárolt működési keretet 704.000,- Ft. összeget a kultúrházban a beázott kisterem mennyezetének javítására, 2 db üdvözlő tábla készítéséhez, és a közüzemi számlák befizetésére.

A Képviselő-testület felhatalmazza a polgármestert a beruházásokkal és felújításokkal kapcsolatos további intézkedések megtételére.

**Határidő:** 2021. március 31.

**Felelős:** Baracskai József polgármester

**Zalaszentgrót**, 2020. október 15.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző