Szám: 1-11/2020. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. október 29-i rendes, nyilvános ülésére**

**Tárgy:** Gyógyszertári ügyelet

**Tisztelt Képviselő-testület!**

Grebenár Péter képviselő úr hozzászólásában javasolta a gyógyszertári ügyelet áttekintését. A képviselő úr azt javasolta, hogy kerüljön bele a képviselő-testületi munkatervbe a zalaszentgróti gyógyszertári ügyelet működtetési lehetőségeiről szóló tájékoztató tárgyalása. A fentiekre tekintettel került elkészítésre a gyógyszertári ügyeletről szóló tájékoztató az alábbiak szerint:

Az egészségügyről szóló 1997. évi CLIV. törvény 88-92. §-a tételesen felsorolja az egészségügy azon ágazatait (nevezetesen az alapellátást, a járóbeteg-szakellátást és a fekvőbeteg-szakellátást), ahol folyamatos ellátást, ügyeletet, készenlétet kell biztosítani a törvény 93. §-a értelmében *(93. § (1) „Az ügyeleti rendszer a napi munkarenden kívül bekövetkező sürgősségi esetekben a 88-92. §-ok szerinti egészségügyi ellátás folyamatos igénybevételének lehetőségét biztosítja*.”), ám a gyógyszertári ügyelet ellátását nem találjuk ezek között. Tehát a törvényi szabályozás a gyógyszertári ügyeletet nem sorolja sem az alap-, sem a sürgősségi ellátások közé.

Az egészségügyi alapellátás körében ellátandó települési önkormányzati feladatokat az egészségügyi alapellátásról szóló 2015. évi CXXIII. törvény 5. § (1) bekezdése határozza meg, miszerint

*5. §**(1) „A települési önkormányzat az egészségügyi alapellátás körében gondoskodik:*

*a) a háziorvosi, házi gyermekorvosi ellátásról,*

*b) a fogorvosi alapellátásról,*

*c) az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról,*

*d) a védőnői ellátásról, és*

*e) az iskola-egészségügyi ellátásról.”*

Az egészségügyi ellátás folyamatos működtetésének egyes szervezési kérdéseiről szóló 47/2004. (V. 11.) ESzCsM rendelet 15. § (1) bekezdése alapján a háziorvosi, házi gyermekorvosi feladatok rendelési időn kívüli ellátására ügyeleti szolgálatot kell szervezni, illetve azt központi ügyelet útján kell ellátni.

A fentiekre tekintettel az egészségügyi alapellátáshoz kapcsolódó háziorvosi, házi gyermekorvosi és a fogorvosi ügyelet biztosítása Zalaszentgrót Város Önkormányzatának kötelező feladata. **A gyógyszertári ügyelet megszervezésével és biztosításával kapcsolatban az Önkormányzatnak jogszabályban előírt feladata nincs.**

Gyógyszertári ügyelet 1996 óta működik az állam, az ÁNTSZ, illetve mára az Országos Gyógyszerészeti és Élelmezés-egészségügyi Intézet (a továbbiakban: OGYÉI) által elrendelten. Zalaszentgróton és környékén élők számára a Zalaszentgróti Kristály Gyógyszertár, majd az ÁNTSZ 4082-7/2011. iktatószámú egyezséget jóváhagyó határozata alapján a **BENU Gyógyszertár Zalaszentgrót Kristály** (8790 Zalaszentgrót, Dózsa Gy. u. 9.), **Margaréta Gyógyszertár** (8784 Kehidakustány, Deák F. u. 20.) és az **Aranyág Gyógyszertár** (8798 Zalabér, Rákóczi u. 21.) váltott hétvégi ügyeleti feladatellátásával biztosította a gyógyszerellátást szombaton 12:30 – 16:00 és vasárnap 08:00 – 16:00 óra között. Egyéb időpontokban a Zalaegerszegen és Keszthelyen működő gyógyszertárak folyamatos ügyeleti szolgálata biztosít 24 órában elérhető gyógyszerellátást. Orvosi ügyelet működik Zalaszentgróton, tehát a térség sürgősségi orvosi ellátása biztosított. Gyógyszerellátás szempontjából a havi két alkalommal Zalaszentgróton és két alkalommal Zalabérben és Kehidakustányban teljesített hétvégi, napközbeni ügyelet elérhetőségének szintje nem volt összemérhető a Zalaegerszegen és Keszthelyen működő gyógyszertárak nyitvatartási és ügyeleti szolgálata által biztosított folyamatos elérhetőségi lehetőséghez képest, amely a hét minden napján 24 órában igénybe vehető. A lakosság indokolt szükséglet szerinti biztonságos és folyamatos gyógyszerellátása a zalaegerszegi és keszthelyi gyógyszertári ügyelettel biztosított. A fentiekre való tekintettel az OGYÉI a zalaszentgróti, a kehidakustányi és a zalabéri váltott hétvégi, napközbeni ügyeleti szolgálat teljesítését indokolatlannak minősíttette, és az ügyeleti szolgálatot 2017. február 1. napjától hivatalból megszüntette.

Zalaszentgróton jelenleg a **BENU Gyógyszertár Zalaszentgrót Kristály** elnevezésű közforgalmú gyógyszertár működik az OGYÉI által kiadott működési engedély alapján, melynek jogosultja a **Grómed Gyógyszertár Betéti Társaság**. A közforgalmú gyógyszertár szolgálati rendje az alábbi:

* nyitvatartási idő munkanapokon és a folyó évi rendeletben rögzített rendkívüli munkanapokon hétfőtől péntekig 07:30 – 17:00 óra között, szombaton és pihenőnapon 07:30 – 12:30 óra között (csak ügyelet esetén), vasárnap és munkaszüneti napon zárva;
* ügyeleti szolgálat kijelölés esetén külön határozat szerint.

Az adott napon ügyeletes gyógyszertárakról tájékozódni a lakosság az OGYÉI honlapjáról, egyes sajtótermékekből és a gyógyszertár bejáratánál kiírt tájékoztató alapján tud.

A biztonságos és gazdaságos gyógyszer- és gyógyászatisegédeszköz-ellátás, valamint a gyógyszerforgalmazás általános szabályairól szóló 2006. évi XCVIII. törvény 53. § (6a) bekezdése alapján a közforgalmú és fiókgyógyszertár szolgálati rendjét (a létesítés feltételeire is tekintettel) - a gyógyszertár működtetője és a személyi joggal rendelkező gyógyszertárvezető javaslata alapján - az egészségügyi államigazgatási szerv a gyógyszertár működési engedélyében határozza meg. Az egészségügyi államigazgatási szerv a nyitvatartási idő megállapítása során figyelembe veszi az adott településen vagy településrészen működő egészségügyi szolgáltatók szolgálati rendjét is. Készenlét és ügyelet teljesítésére valamennyi működési engedéllyel rendelkező közforgalmú gyógyszertár és közvetlen lakossági gyógyszerellátást is biztosító intézeti gyógyszertár kötelezhető. Tehát **a város gyógyszertára működési engedélye alapján kijelölhető az ügyeleti ellátásra.**

A közforgalmú, fiók- és kézigyógyszertárak, továbbá intézeti gyógyszertárak működési, szolgálati és nyilvántartási rendjéről szóló 41/2007. (IX. 19.) EüM rendelet 15. § (4) bekezdése értelmében *„Ügyelet esetén az e feladat ellátására kijelölt közforgalmú gyógyszertár, a közvetlen lakossági gyógyszerellátást végző intézeti gyógyszertár, illetve a (3) bekezdésben meghatározott esetben a fiókgyógyszertár működtetője a nyitvatartási időn túl - ideértve a heti pihenőnapot vagy munkaszüneti napot is - gyógyszerész jelenléte mellett biztosítja a folyamatos betegellátást.”*

**Minthogy a gyógyszertári ügyeletet kizárólag gyógyszerész biztosíthatja, jelentős bér- és járulékköltség terheli a gyógyszertárat működtető vállalkozást, továbbá ehhez hozzáadódnak még a működtetés rezsiköltségei is.**

Az emberi felhasználásra kerülő gyógyszerek rendeléséről és kiadásáról szóló 44/2004. (IV. 28.) ESzCsM rendelet 19. §-a szerint a gyógyszertár (működési engedélyében megállapított) nyitvatartási idejét követő **ügyeleti szolgálat alatt a gyógyszerek és egyéb termékek kiadásáért - *az indokolt igénybevétel kivételével* - mennyiségüktől és a tételek számától függetlenül esetenként legfeljebb 300 Ft számítható fel, amely a szolgáltatást terhelő általános kulcs szerinti forgalmi adót nem tartalmazza** (azzal együtt 381 Ft).

*Indokolt igénybevételnek* minősül a gyógyszer kiadása olyan orvosi vényre, amelyen az orvos a „cito”, „statim” vagy „periculum in mora” jelzést feltüntette, és amelyet az ügyeleti szolgálat megkezdésének napján, illetve annak időtartama alatt állított ki.

Mindazonáltal a gyakorlati tapasztalatok alapján a sürgős, indokolt gyógyszerellátási eseteket az orvosi ügyelet ellátja, a nem indokolt készítmények pedig kiválthatóak reggel 07:30 órától, illetve számos tüneti szer hozzáférhető a gyógyszertáron kívüli gyógyszerforgalmazás keretén belül (például benzinkúton, drogériában és egyes hipermarketekben). Gyógyszertárakon kívül gyógyszer olyan üzletben is kapható, amely e tevékenység végzésére külön engedéllyel rendelkezik. Gyógyszertáron kívül csak az orvosi vény nélkül is kiadható olyan gyógyszerek kaphatók, melyek alkalmazását megelőzően az öndiagnózis egyértelműen felállítható, tévedés valószínűtlen vagy nem jár súlyos egészségügyi következményekkel, és veszélyessége (mellékhatás, kölcsönhatás) még jelentősebb mértékű túladagolás esetén sem nagy.

A Humán Ügyek Bizottsága az előterjesztést a 2020. október 21-i ülésén megtárgyalta, a 12/2020. (X. 21.) számú határozatával elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a zalaszentgróti gyógyszertári ügyelet működtetési lehetőségeiről szóló tájékoztatót megismerte és elfogadja.

Határidő: azonnali

Felelős: Baracskai József polgármester

**Zalaszentgrót**, 2020. október 29.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző